กระทรวงการต่างประเทศ ออกแถลงการณ์ เรียกร้องให้อินเดียและปากีสถาน ดำเนินการร่วมกันอย่างสันติผ่านการเจรจา พร้อมหลีกเลี่ยงการกระทำใด ๆ ที่อาจทำให้สถานการณ์เลวร้ายลง
กระทรวงการต่างประเทศ ออกแถลงการณ์เรื่องความตึงเครียด อินเดีย – ปากีสถาน โดยมีรายละเอียดในแถลงการณ์ว่า ประเทศไทยห่วงกังวลอย่างยิ่งต่อความตึงเครียดที่เพิ่มขึ้นระหว่างอินเดียกับปากีสถาน ภายหลังเหตุการณ์ก่อการร้าย เมื่อวันที่ 14 กุมภาพันธ์ 2562 ในเขต Pulwama แคว้นจัมมูและแคชเมียร์ ซึ่งส่งผลให้มีผู้เสียชีวิตและผู้ได้รับบาดเจ็บหลายราย และส่งผลกระทบต่อการเดินทางทางอากาศไปยังและมาจากภูมิภาคอย่างยิ่ง ประเทศไทยเรียกร้องให้อินเดียและปากีสถาน ใช้ความยับยั้งชั่งใจสูงสุดและหลีกเลี่ยงจากการกระทำใด ๆ ที่อาจทำให้สถานการณ์เลวร้ายลง พร้อมเรียกร้องให้ทั้งสองฝ่ายดำเนินการร่วมกัน เพื่อหาทางออกอย่างสันติผ่านการเจรจาอย่างสร้างสรรค์ เพื่อธำรงไว้ซึ่งสันติภาพและเสถียรภาพในภูมิภาค